รัฐบาลไทย-ข่าวทำเนียบรัฐบาล-สธ. เผยผลการศึกษาแนวทางพัฒนาประกันสุขภาพแรงงานต่างด้าวพื้นที่ชายแดน
วันเสาร์ที่ 8 เมษายน 2566
สธ. เผยผลการศึกษาแนวทางพัฒนาประกันสุขภาพแรงงานต่างด้าวพื้นที่ชายแดน
กระทรวงสาธารณสุข เผยผลวิจัยการจัดระบบประกันสุขภาพแรงงานต่างด้าวที่ทํางานในพื้นที่เขตเศรษฐกิจพิเศษชายแดน จังหวัดตาก พบช่องว่างในการจัดระบบประกันสุขภาพ และการจัดบริการตรวจสุขภาพยังเป็นแบบตั้งรับ ทําให้แรงงานต่างด้าวบางกลุ่มเข้าไม่ถึงบริการ
กระทรวงสาธารณสุข เผยผลวิจัยการจัดระบบประกันสุขภาพแรงงานต่างด้าวที่ทํางานในพื้นที่เขตเศรษฐกิจพิเศษชายแดน จังหวัดตาก พบช่องว่างในการจัดระบบประกันสุขภาพ และการจัดบริการตรวจสุขภาพยังเป็นแบบตั้งรับ ทําให้แรงงานต่างด้าวบางกลุ่มเข้าไม่ถึงบริการ แนะบูรณาการทุกหน่วยงานที่เกี่ยวข้อง เชื่อมโยงข้อมูล ปรับปรุงกฎหมายและสิทธิประโยชน์ ลดภาระค่าใช้จ่ายประเทศในระยะยาว
นพ.รุ่งเรือง กิจผาติ หัวหน้าที่ปรึกษาระดับกระทรวง (นพ.ทรงคุณวุฒิระดับ 11) ในฐานะประธานคณะกรรมการ MIU (MOPH Intelligence Unit) เปิดเผยว่า การจัดระบบประกันสุขภาพเป็นหนึ่งในภารกิจสําคัญที่ทุกประเทศทั่วโลกดําเนินการเพื่อดูแลสุขภาพของประชาชน โดยประเทศไทยนอกจากดูแลประชากรไทยแล้ว ยังมีการจัดระบบประกันสุขภาพให้กับกลุ่มแรงงานจากประเทศเพื่อนบ้าน ซึ่งถือเป็นกลุ่มที่มีบทบาทในการขับเคลื่อนเศรษฐกิจ การค้าการลงทุน ทั้งนี้ ได้มีการศึกษาวิจัยสถานการณ์การจัดระบบประกันสุขภาพแรงงานต่างด้าวที่เข้ามาทํางานในพื้นที่เขตเศรษฐกิจพิเศษชายแดน จังหวัดตาก โดยการทบทวนเอกสารที่เกี่ยวข้องกับแรงงานต่างด้าวด้านกฎหมาย ระเบียบ ขั้นตอน กระบวนการทํางานและระบบสารสนเทศ จากหน่วยงานกลางที่เกี่ยวข้อง ศึกษาดูงานในหน่วยงานพื้นที่เขตเศรษฐกิจพิเศษชายแดน รวมทั้งสัมภาษณ์เชิงลึกและอภิปรายกลุ่ม รวม 30 คน โดยเป็นผู้บริหาร ผู้รับผิดชอบการนําแรงงานต่างด้าวเข้ามาทํางานในพื้นที่ชายแดน และผู้บริหารหน่วยงานที่เกี่ยวข้องกับการจัดระบบประกันสุขภาพให้กับแรงงานต่างด้าว ทั้งที่เข้ามาโดยใช้ passport และ border pass ในพื้นที่ชายแดนประเทศไทยเข้ามาทํางานในลักษณะไป-กลับ หรือเข้ามาเช่าที่พักอาศัยทํางาน
นพ.รุ่งเรืองกล่าวต่อว่า ผลการศึกษาพบประเด็นสําคัญ 4 เรื่องคือ 1) ระบบข้อมูลสารสนเทศในปัจจุบันยังมีปัญหาทั้งความครบถ้วน ความถูกต้อง และทันเหตุการณ์ ไม่สามารถนํามาใช้บริหารจัดการระบบประกันสุขภาพตามบทบาทและภารกิจของกระทรวงสาธารณสุขได้ 2) มีช่องว่างของการจัดระบบประกันสุขภาพของ กระทรวงสาธารณสุข กับระบบการบริหารจัดการการทํางานของคนต่างด้าวของกระทรวงแรงงาน โดยเฉพาะช่วงสถานการณ์โควิด 19 กรณีแรงงานต่างด้าวมาตรา 64 (พ.ร.ก.การบริหารจัดการการทํางานของคนต่างด้าว พ.ศ. 2560) และการขายประกันสุขภาพให้กับแรงงานต่างด้าวที่รอสิทธิประกันสังคมของบริษัทประกันภัย ตามกฎหมายว่าด้วยการประกันวินาศภัย 3) รูปแบบการจัดบริการตรวจสุขภาพยังเป็นลักษณะตั้งรับ ทําให้นายจ้างมีภาระในการนําแรงงานต่างด้าวไปรับบริการที่โรงพยาบาล และ 4) มีข้อจํากัดในการขยายความครอบคลุมของระบบประกันสุขภาพในพื้นที่ชายแดน ทําให้ยังมีคนต่างด้าวบางกลุ่มในชุมชนที่เข้าถึงยาก
จากผลการวิจัยดังกล่าว จึงมีข้อเสนอในการปรับปรุงแก้ไขประกาศฯ เรื่อง การตรวจสุขภาพและประกันสุขภาพแรงงานต่างด้าว กระทรวงสาธารณสุข พ.ศ. 2563 และมาตรการตรวจสุขภาพและประกันสุขภาพแรงงานต่างด้าว พ.ศ. 2563 ใน 3 ประเด็น ได้แก่ เพิ่มกลุ่มแรงงานต่างด้าว มาตรา 64 ที่นําเข้ามาทํางานในพื้นที่ชายแดน ตามประกาศกระทรวงแรงงาน, ปรับปรุงรูปแบบการจัดบริการตรวจสุขภาพแรงงานต่างด้าวที่สถานประกอบการหรือชุมชน และระบบติดตามกํากับคุณภาพการตรวจสุขภาพให้เป็นไปตามมาตรฐาน และเร่งรัดการจัดทําฐานข้อมูลเพื่อใช้บริหารจัดการและติดตามประเมินผลการจัดระบบประกันสุขภาพแรงงานต่างด้าว และเชื่อมโยงฐานข้อมูลกับกระทรวงแรงงาน หรือสํานักงานตรวจคนเข้าเมือง
นอกจากนี้ ในระยะสั้น 3 เดือน ควรหารือกับสํานักงานคณะกรรมการกํากับและส่งเสริมธุรกิจประกันภัย (คปภ.) และกระทรวงแรงงาน เพื่อกําหนดแนวทางกํากับดูแลชุดสิทธิประโยชน์ด้านการรักษาพยาบาล รวมถึงนําร่องศึกษาความเป็นไปได้ในการพัฒนารูปแบบการบริหารจัดการระบบประกันสุขภาพคนต่างด้าวและแรงงานต่างด้าวในพื้นที่จังหวัดชายแดนที่มีความพร้อม ส่วนในระยะยาว ควรศึกษารูปแบบและความเป็นไปได้ในการเสนอกฎหมายรองรับการจัดระบบประกันสุขภาพสําหรับคนต่างชาติ (Health Insurance for non-Thai) ทุกกลุ่มอย่างเหมาะสม เพื่อลดภาระค่าใช้จ่ายให้กับประเทศ
*********************************************** 8 เมษายน 2566